ทองปิดพุ่ง 8.4 เหรียญ รับดอลล์อ่อนค่าหนุนแรงซื้อ
ทองปิดพุ่ง 8.4 เหรียญ รับดอลล์สหรัฐอ่อนค่า-วิตกเศรษฐกิจโลกถดถอย หนุนแรงสินทรัพย์ปลอดภัย โดยสัญญาทองคำตลาด COMEX ส่งมอบเดือนธ.ค. เพิ่มขึ้น 8.4 ดอลลาร์ หรือ 0.49% ปิดที่ 1,728.6 ดอลลาร์/ออนซ์
ทองปิดพุ่ง 8.4 เหรียญ รับดอลล์สหรัฐอ่อนค่า-วิตกเศรษฐกิจโลกถดถอย หนุนแรงสินทรัพย์ปลอดภัย
10 ก.ย. 2565

ผู้สื่อข่าวรายงานว่า สัญญาทองคำตลาดนิวยอร์กปิดบวกในวันศุกร์ (9 ก.ย.) หลังได้แรงหนุนจากการที่ดอลลาร์สหรัฐอ่อนค่าลงจากระดับสูงสุดในรอบ 20 ปี และยูโรแข็งค่าขึ้น นอกจากนี้ ความวิตกเกี่ยวกับภาวะเศรษฐกิจโลกถดถอยได้หนุนแรงซื้อสัญญาทองคำในฐานะสินทรัพย์ปลอดภัยด้วย
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 8.4 ดอลลาร์ หรือ 0.49% ปิดที่ 1,728.6 ดอลลาร์/ออนซ์ และปรับตัวขึ้นเกือบ 0.4% ในรอบสัปดาห์นี้
ส่วนสัญญาโลหะเงินส่งมอบเดือนธ.ค. เพิ่มขึ้น 32.5 เซนต์ หรือ 1.76% ปิดที่ 18.767 ดอลลาร์/ออนซ์ และสัญญาพลาตินัมส่งมอบเดือนต.ค. เพิ่มขึ้น 10.5 ดอลลาร์ หรือ 1.21% ปิดที่ 876.9 ดอลลาร์/ออนซ์
ด้านสัญญาพัลลาเดียมส่งมอบเดือนธ.ค. เพิ่มขึ้น 30.60 ดอลลาร์ หรือ 1.4% ปิดที่ 2,177.60 ดอลลาร์/ออนซ์ และสัญญาทองคำได้รับแรงซื้อหลังจากที่ดอลลาร์ร่วงลง โดยการอ่อนค่าของดอลลาร์จะเพิ่มความน่าดึงดูดของสัญญาทองคำ เนื่องจากทำให้สัญญาทองมีราคาถูกลงสำหรับผู้ถือครองเงินสกุลอื่น ๆ
ขณะที่ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ร่วงลง 0.64% สู่ระดับ 109.0030 ในวันศุกร์
นักวิเคราะห์ตลาดทองคำคาดว่า แนวโน้มที่เศรษฐกิจโลกจะเข้าสู่ภาวะถดถอย และการทำสงครามที่ยืดเยื้อในยูเครนนั้น จะยังคงเป็นแรงหนุนราคาสัญญาทองคำที่เหนือระดับ 1,700 ดอลลาร์